งานฟุตบอลประเพณี ราชภัฏฯ–ราชมงคลอีสาน

งานฟุตบอลประเพณีชิงโล่พระราชทานพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ระหว่าง มหาวิทยาลัยราชภัฏนครราชสีมา - มหาวิทยาลัยเทคโนโลยีราชมงคลอีสาน หรือ ศึกสองราช เป็นการแข่งขันฟุตบอลระหว่างมหาวิทยาลัยราชภัฏนครราชสีมาและมหาวิทยาลัยเทคโนโลยีราชมงคลอีสาน จังหวัดนครราชสีมา สร้างความสัมพันธ์ระหว่าง 2 สถาบัน การแข่งขันฟุตบอลระหว่าง 2 สถาบันจัดมามากกว่า 50 ปีแล้ว นอกจากการแข่งขันฟุตบอล มีขบวนพาเหรด และ ยังมีการแปรอักษรของทั้งสองสถาบัน การตกแต่งสแตนเชียร์ และเชียร์ลีดเดอร์ และเพลงพี่น้องสองราช เป็นประจำการแข่งขัน  
ขบวนพาเหรดและการแปรอักษร จากทั้งสองสถาบัน

**ประวัติ**
นับตั้งแต่อดีต การแข่งขันฟุตบอลประเพณีระหว่างวิทยาลัยครูนครราชสีมาและวิทยาลัยเทคนิคภาคตะวันออกเฉียงเหนือ เริ่มต้นครั้งแรกเมื่อ พ.ศ. 2500 โดยการริเริ่มของอาจารย์เตรียม ทิพวงศา และอาจารย์ สุวัฒน์ พินิจพงศ์ ในครั้งแรกๆนั้น ได้จัดแข่งขันฟุตบอลระหว่างอาจารย์ของวิทยาลัยครูและวิทยาลัยเทคนิคภาคตะวันออกเฉียงเหนือ ตั้งแต่ พ.ศ. 2500  ความมุ่งหมายในขณะนั้นก็เพื่อเป็นการแข่งระหว่างคณาจารย์ของทั้งสองสถาบันซึ่งในอดีตนั้นตั้งบนท้องทุ่งตะโกราย ซึ่งไม่มีรั้วรอบขอบกั้นเช่นสมัยนี้ การแข่งขันในปีนั้นประสบความสำเร็จ คณาจารย์และผู้อำนวนการของทั้งสองสถาบันในสมัยนั้นจึงมีแนวคิดที่จะเชื่อมความสัมพันธ์ของนักศึกษาทั้งสองสถาบันให้เป็นหนึ่งเดียว จึงริเริ่มให้มีการจัดเป็นประจำทุกปี แต่ให้ปรับเปลี่ยนจากการแข่งขันฟุตบอลของคณาจารย์มาเป็นการแข่งขันของนักศึกษาแทน โดยมีการจัดครั้งแรกในปี 2501 การแข่งขันปรากฏว่าวิทยาลัยครูนครราชสีมาชนะวิทยาลัยเทคนิคภาคตะวัน ออกเฉียงเหนือ ผลการการแข่งขันเป็นที่น่าพึงพอใจมาก ผู้ที่เป็นเจ้าภาพจะเลี้ยงอาหารให้กับอีกสถาบันในช่วงเย็น ทั้งสองสถาบันจึงได้ตกลงให้มีการจัดเป็นประจำทุกปี โดยสลับกันเป็นเจ้าภาพ โดยมีข้อยุติในสาระสำคัญอสรุปได้ดังนี้
1. สลับกันเป็นเจ้าภาพสถาบันละปี รายได้เป็นของเจ้าภาพ 
2. เจ้าภาพจัดเลี้ยงอาหารหลังการแข่งขัน สถานที่ของเจ้าภาพ
3. มีรายการแสดงรื่นเริงร่วมกันทั้งสองสถาบันหลังการแข่งขัน
4. ให้ทั้งสองสถาบันจัดขบวนพาเหรดเดินโชว์ก่อนการแข่งขัน
5. ให้มีการแข่งขันฟุตบอลหญิงก่อนการแข่งขันฟุตบอลชิงโล่พระราชทาน (ปัจจุบันไม่มีการแข่งขันฟุตบอลหญิง)
6. นักกีฬาผู้เข้าร่วมการแข่งขันประกอบด้วยนักศึกษาปัจจุบันและศิษย์เก่า (ปัจจุบันให้เฉพาะศิษย์ปัจจุบัน)
ในปี  พ.ศ. 2502 ทั้งสองสถาบันได้ร่วมกันขอพระราชทานโล่จากพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร เพื่อเป็นรางวัลและเป็นสิริมงคลของทั้งสองสถาบัน จึงได้เริ่มตั้งชื้อนี้ว่า "งานฟุตบอลประเพณี ชิงโล่พระราชทาน" เพราะเป็นการพระราชทานโล่รางวัลแก่ทั้งสองมหาวิทยาลัยเป็นแห่งแรกในภูมิภาค  มีการบันทึกไว้ว่าการได้รับเกียรติยศ ในการได้รับพระมหากรุณาธิคุณของพระบาทสมเด็จพระมหาภูมิพลอดุลยเดชมหาราช บรมนาถบพิตรในการแข่งขันกีฬาฟุตบอลประเพณีที่เก่าแก่นั้น มีเพียง 4 สถาบันเท่านั้น ในประเทศไทย นั่นคือ ฟุตบอลประเพณีจุฬาฯ-ธรรมศาสตร์ และ งานฟุตบอลประเพณีมหาวิทยาลัยราชภัฏนครราชสีมา-มหาวิทยาลัยเทคโนโลยีราชมงคลอีสาน จากองค์พระบาทสมเด็จพระเจ้าอยู่หัวฯ

**ระเบียบการครอบครองโล่พระราชทาน**
โล่พระราชทานพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร 
ในการแข่งขันฟุตบอลประเพณีชิงโล่พระราชทาน ระหว่าง มหาวิทยาลัย ราชภัฏนครราชสีมา และมหาวิทยาลัยเทคโนโลยีราชมงคลอีสาน ซึ่งมีการแข่งขัน ติดต่อกันมาหลายปี มีระเบียบการครองโล่ดังนี้
โล่พระราชทาน ซึ่งได้รับพระราชทานจากพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ผู้ที่ได้ครองได้แก่ มหาวิทยาลัยที่ชนะ การแข่งขันในแต่ละครั้ง โดยครองไว้เป็นเวลาหนึ่งปี หรือจนกว่าจะมีการแข่งขันใหม่ ในกรณีที่เสมอกัน ให้ผลัดกันครองสถาบันละครึ่งของเวลาที่ได้ครอง โดยถ้าเสมอกัน 0 : 0 ให้ผู้ชนะในการเสี่ยงครองก่อน ถ้าเสมอกัน 1 : 1 ประตูขึ้นไป ให้ผู้ที่ทําประตูได้ก่อนครองก่อน
การรักษาโล่
1. ให้สถาบันรักษาโล่ที่ชนะเลิศไว้จนกว่าจะมีการแข่งขันฟุตบอลประเพณี ชิงโล่พระราชทาน คราวต่อไป
2. ให้ผู้ที่ต้องครองโล่ ตกแต่ง รักษาความสะอาดให้โล่อยู่ในสภาพเรียบร้อย แล้วนําไปมอบให้ประธานในพิธีในวันที่มีการแข่งขันเพื่อเตรียมมอบให้ผู้ชนะเลิศนําไปครองต่อไป

**สถานที่จัดการแข่งขัน**
 พ.ศ. 2500  ใช้สนามวิทยาลัยเทคนิค ภาคตะวันออกเฉียงเหนือ นครราชสีมา (ม.เทคโนโลยีราชมงคลอีสาน ปัจจุบัน)- พ.ศ. 2502  เป็นปีที่ได้รับพระราชทานโล่ ฯ จึงได้ย้ายมาแข่งขันที่ สนามกีฬาหน้าศาลากลางจังหวัดนครราชสีมา- ประมาณ พ.ศ. 2520 ได้มีการย้ายไปจัดการแข่งที่สนามกีฬาของทั้งสองสถาบัน สลับเปลี่ยนหมุนเวียนกันไปในระยะหนึ่ง (อันเนื่องมาจากสนามฟุตบอลหน้าศาลากลางจังหวัดได้ถูกปรับปรุงให้เป็นลานคนเมือง)- ประมาณ พ.ศ. 2530 มีการย้ายไปจัดการแข่งขันที่ สนามกีฬากลางค่ายสุรนารี- พ.ศ. 2549 สนามกีฬากลางค่ายสุรนารี ทรุดโทรมลงตามระยะเวลาในการใช้งาน จึงได้ย้ายไปจัดการแข่งขันที่ สนามกีฬากลางเทศบาลนครนครราชสีมา- พ.ศ. 2550 งดจัดการแข่งขัน เนื่องจากมหกรรมกีฬาซีเกมส์ ครั้งที่ 24 - พ.ศ. 2551 จัดการแข่งขันที่สนามกีฬากลางเทศบาลนครนครราชสีมา อีกครั้ง- พ.ศ. 2553 เนื่องจากเหตุการอุทกภัยใหญ่ ของจังหวัดนครราชสีมา ส่งผลให้สนามกีฬาเทศบาลฯ ชำรุดไม่สามารถใช้จัดกิจกรรมใดๆ ได้ และด้วยคณะกรรมการนักศึกษา ในสมัยนั้นได้เล็งเห็นถึงความไม่ยิ่งใหญ่ของสนามที่ใช้ในการแข่งขัน รวมถึงการเดินทางเข้าไปสนามนั้นอยู่ในมุมอับเกินไป จึงได้สำรวจสนามแข่งขันในจังหวัดและคัดเลือกคือ สนามกีฬาเฉลิมพระเกียรติ 80 พรรษา (สนามกีฬาที่ใช้จัดการแข่งขันกีฬาซีเกมส์) และสนามกีฬาค่ายสุรนารี และได้ตัดสินสินใจเลือกสนามกีฬากลางค่ายสุรนารี เป็นสนามหลักในการแข่งขัน ซึ่งสนามกีฬาแห่งนี้ได้มีการปรับปรุงและเสริมความแข็งแรงของอัฒจรรย์ เพื่อใช้รองรับกองเชียร์ของสองสถาบัน หัวใจหลักของการแข่งขันนั่นเอง- พ.ศ 2562 หรือการแข่งขันครั้งที่ 51 ใช้สนามกีฬากลางมหาวิทยาลัยเทคโนโลยีราชมงคลอีสาน เป็นสนามแข่งขัน- พ.ศ 2563 หรือการแข่งขันครั้งที่ 52 ใช้สนามกีฬากลางมหาวิทยาลัยเทคโนโลยีราชมงคลอีสาน  เป็นสนามแข่งขัน- พ.ศ 2566 หรือการแข่งขันครั้งที่ 53 ใช้สนามกีฬามหาวิทยาลัยราชภัฏนครราชสีมา เป็นสนามแข่งขัน (มหาวิทยาลัยราชภัฏนครราชสีมา ขอเป็นเจ้าภาพเนื่องจาก ฉลองครบรอบ 100 ปี มหาวิทยาลัยราชภัฏนครราชสีมา)- พ.ศ. 2567 หรือการแข่งขันครั้งที่ 54 ใช้สนามกีฬากลางมหาวิทยาลัยเทคโนโลยีราชมงคลอีสาน เป็นสนามแข่งขัน

**เพลงประจำการแข่งขัน**
“ พี่น้องสองราช”
เพลงพี่น้องสองราช เป็นเพลงที่ถูกแต่งขึ้นเพื่อใช้ในการแข่งขันฟุตบอลประเพณีชิงโล่พระราชทานฯ ของราชภัฏ-ราชมงคล ซึ่งแต่งโดยอาจารย์สาขาวิชาดนตรี ม.ราชภัฏนครราชสีมา ใช้เป็นเพลงที่ร้องร่วมกันทั้งเปิดการแข่งขันและปิดการแข่งขัน

**ตราสัญลักษณ์การแข่งขัน**
ในอดีต มีการออกแบบตราสัญลักษณ์ขึ้นมาใช้เป็นประจำทุก ๆ ปีแตกต่างกันไป ซึ่งการออกแบบตราสัญลักษณ์นั้นจะคัดเลือกนักศึกษาหรือคณาจารย์ของแต่ละมหาวิทยาลัยมาร่วมกันออกแบบ จนกระทั่งปี พ.ศ. 2553 เป็นการแข่งขัน ครั้งที่ 43 มีสรุปกันให้มีการออกแบบสัญลักษณ์ฟุตบอลประเพณี ที่เป็นมาตรฐานและให้ใช้เป็นสัญลักษณ์ ถาวร 
ตราสัญลักษณ์การแข่งขันครั้งที่ 54 


**ผลการแข่งขัน **
 หมายเหตุ
** วิทยาลัยครูฯ / มรภ. คือ มหาวิทยาลัยราชภัฏนครราชสีมา
** วิทยาลัยเทคนิคฯ /  สถาบันเทคโนโลยีราชมงคลอีสาน / มทร.อีสาน  คือ มหาวิทยาลัยเทคโนโลยีราชมงคลอีสาน

**อ้างอิง**
https://www.rmuti.ac.th/2019/2020/02/23/news230263/ date=2020-09-25  date=2020-09-25 ,RMUTI News,23 กุมภาพันธ์ 2563
มทร.อีสาน เปิดศึกดวลแข้ง มรนม. ฟุตบอลประเพณีชิงโล่พระราชทานฯ ครั้งที่ 53 สานสัมพันธ์ “พี่น้องสองราช”
หมวดหมู่:มหาวิทยาลัยราชภัฏนครราชสีมา
หมวดหมู่:มหาวิทยาลัยเทคโนโลยีราชมงคลอีสาน
หมวดหมู่:การแข่งขันฟุตบอลในประเทศไทย
หมวดหมู่:กิจกรรมมหาวิทยาลัย
หมวดหมู่:การแข่งขันกีฬาในจังหวัดนครราชสีมา
หมวดหมู่:กีฬานักเรียนในประเทศไทย
หมวดหมู่:การศึกษาในจังหวัดนครราชสีมา